title: 2013/239/ES: Padomes Lēmums ( 2013. gada 21. maijs ), ar ko ieceļ Reģionu komitejas locekļa aizstājēju no Igaunijas

text:
               28.5.2013

               LV

               Eiropas Savienības Oficiālais Vēstnesis

               L 141/43

         PADOMES LĒMUMS
   (2013. gada 21. maijs),
   ar ko ieceļ Reģionu komitejas locekļa aizstājēju no Igaunijas
   (2013/239/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Igaunijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Andres JAADLA kunga pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 25. janvārim, Reģionu komitejas locekļa aizstājēja amatā tiek iecelts:

               —

                  Mihkel JUHKAMI kungs, Chairman, Rakvere City Council.

         2. pants
   Šis lēmums stājas spēkā tā pieņemšanas dienā.

      Briselē, 2013. gada 21. maijā

            Padomes vārdā –

            priekšsēdētājs

         E. GILMORE

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: Padomes Lēmums ( 2012. gada 27. novembris ), ar ko atjauno Eiropas Profesionālās izglītības attīstības centra valdi

text:
               12.12.2012

               LV

               Eiropas Savienības Oficiālais Vēstnesis

               C 382/7

         PADOMES LĒMUMS
   (2012. gada 27. novembris),
   ar ko atjauno Eiropas Profesionālās izglītības attīstības centra valdi
   2012/C 382/06
   EIROPAS SAVIENĪBAS PADOME,
   ņemot vērā Padomes Regulu (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru, un jo īpaši tās 4. pantu (1),
   ņemot vērā trīs kandidātus darba ņēmēju organizāciju pārstāvju kategorijā, kuru vārdus Komisija ir nosūtījusi Padomes Ģenerālsekretariātam,
   tā kā:

               (1)

               Ar 2012. gada 16. jūlija lēmumu (2) Padome iecēla Eiropas Profesionālās izglītības attīstības centra valdes locekļus uz laikposmu no 2012. gada 18. septembra līdz 2015. gada 17. septembrim. Tomēr šajā lēmumā nebija iekļauti visi valdes locekļi, kurus bija paredzēts iecelt amatā.

         IR PIEŅĒMUSI ŠO LĒMUMU.
   1. pants
   Ar šo turpmāk minētās personas tiek ieceltas par Eiropas Profesionālās izglītības attīstības centra valdes locekļiem uz atlikušo valdes pilnvaru laiku, proti, līdz 2015. gada 17. septembrim:

      DARBA DEVĒJU ORGANIZĀCIJU PĀRSTĀVJI

               Portugāle

                  Ana Maria SANTOS GOUVEIA LOPES kundze

               Slovākija

                  Martin HOSTAK kungs

               Apvienotā Karaliste

                  Kate LING kundze

         2. pants
   Šo lēmumu informatīvā nolūkā publicē Eiropas Savienības Oficiālajā Vēstnesī.

      Briselē, 2012. gada 27. novembrī

            Padomes vārdā –

            priekšsēdētājs

         G. DEMOSTHENOUS

      (1)  OV L 39, 13.2.1975., 1. lpp.

      (2)  OV C 228, 31.7.2012, 3. lpp.


title: Padomes Lēmums (ES) 2016/807 (2016. gada 15. marts) par nostāju, kas Eiropas Savienības vārdā jāieņem Starptautiskās Jūrniecības organizācijas (SJO) Atvieglošanas komitejas 40. sesijā, Jūras vides aizsardzības komitejas 69. sesijā un Kuģošanas drošības komitejas 96. sesijā attiecībā uz grozījumu pieņemšanu Konvencijā par starptautiskās jūras satiksmes atvieglošanu, MARPOL konvencijas IV pielikumā, SOLAS konvencijas II-2/13. un II-2/18. noteikumā, Ugunsdrošības sistēmu kodeksā un 2011. gada Pastiprinātās apsekošanas programmas kodeksā

text:
               21.5.2016

               LV

               Eiropas Savienības Oficiālais Vēstnesis

               L 132/99

         PADOMES LĒMUMS (ES) 2016/807
   (2016. gada 15. marts)
   par nostāju, kas Eiropas Savienības vārdā jāieņem Starptautiskās Jūrniecības organizācijas (SJO) Atvieglošanas komitejas 40. sesijā, Jūras vides aizsardzības komitejas 69. sesijā un Kuģošanas drošības komitejas 96. sesijā attiecībā uz grozījumu pieņemšanu Konvencijā par starptautiskās jūras satiksmes atvieglošanu, MARPOL konvencijas IV pielikumā, SOLAS konvencijas II-2/13. un II-2/18. noteikumā, Ugunsdrošības sistēmu kodeksā un 2011. gada Pastiprinātās apsekošanas programmas kodeksā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar tā 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Savienības rīcībai jūras transporta nozarē būtu jācenšas uzlabot kuģošanas drošību, aizsargāt jūras vidi un atvieglot starptautisko jūras satiksmi.

               (2)

               SJO Atvieglošanas komiteja (FAL) savā 39. sesijā apstiprināja grozījumus 1965. gada Konvencijā par starptautiskās jūras satiksmes atvieglošanu (“FAL konvencija”). Minētos grozījumus ir paredzēts pieņemt FAL 40. sesijā, kas notiks 2016. gada aprīlī.

               (3)

               SJO Jūras vides aizsardzības komiteja (MEPC) savā 68. sesijā (MEPC 68) vienojās, ka ir saņemts pietiekams paziņojums saskaņā ar Starptautiskās konvencijas par kuģu izraisīta piesārņojuma novēršanu IV pielikuma (“MARPOL konvencijas IV pielikums”) 13. noteikumu, lai daļu Baltijas jūras noteiktu par īpašo rajonu. Tādēļ varētu noteikt spēkā stāšanās datumus attiecībā uz minēto īpašā rajona noteikšanu, kā paredzēts MARPOL konvencijas IV pielikuma 11.3. noteikumā. MEPC 68 secināja, ka būs nepieciešami grozījumi MARPOL konvencijas IV pielikuma 1. un 11. noteikumā, lai stātos spēkā īpašā rajona minētās daļas noteikšana, un ka tādā nolūkā būtu jāierosina MARPOL konvencijas IV pielikuma grozījumi. Minētos grozījumus ir paredzēts pieņemt MEPC 69. sesijā, kas notiks 2016. gada aprīlī.

               (4)

               SJO Kuģošanas drošības komiteja (MSC) savā 95. sesijā apstiprināja Starptautiskās konvencijas par cilvēku dzīvības aizsardzību uz jūras (SOLAS konvencija) II-2/13. un II-2/18. noteikuma, Starptautiskā ugunsdrošības sistēmu kodeksa (“FSS kodekss”) un 2011. gada Pastiprinātās apsekošanas programmas kodeksa (“2011. gada ESP kodekss”) grozījumus. Minētos grozījumus ir paredzēts pieņemt MSC 96. sesijā, kas notiks 2016. gada maijā.

               (5)

                  FAL konvencijas vispārējā pārskatīšana modernizē tās noteikumus, ņemot vērā attīstību informācijas un datu pārsūtīšanas jomā, izmantojot elektroniskus līdzekļus, un viena kontaktpunkta koncepciju. Ar to jo īpaši ievieš pasākumus, kas skar Savienību attiecībā uz vīzas numura norādīšanu pasažieru sarakstos, bet ne apkalpes sarakstos, un iestāžu tiesības veidlapu elektronisku iesniegšanu padarīt obligātu. Eiropas Parlamenta un Padomes Direktīvas 2010/65/ES (1) 5. un 7. pantā ir paredzēts, ka pēc 2015. gada 1. jūnija ziņošanas formalitātes, kas jāpilda kuģiem, kuri ienāk dalībvalstu ostās un iziet no tām, ir jāpieņem tikai elektroniskā formātā, izmantojot vienu kontaktpunktu, un ka FAL veidlapas papīra formātā ziņošanas formalitāšu izpildei dalībvalstīm ir jāpieņem līdz minētajam datumam. Direktīvā 2010/65/ES ir arī paredzēts, ka informācija, kas prasīta saskaņā ar Savienības tiesību aktu, no 2015. gada 1. jūnija ir jāiesniedz elektroniskā formātā. Prasība attiecīgā gadījumā norādīt vīzas numuru apkalpes un pasažieru sarakstos izriet no Eiropas Parlamenta un Padomes Regulas (EK) Nr. 562/2006 (2) VI pielikuma 3.1.2. punkta.

               (6)

                  FAL konvencijas VIII pantā ir prasīts, lai FAL konvencijas Līgumslēdzējas puses, kurām nav iespējams izpildīt kādu no FAL konvencijas standartiem vai kuras īpašu iemeslu dēļ uzskata par nepieciešamu pieņemt atšķirīgas dokumentēšanas prasības vai procedūras, paziņotu par minētajām atšķirībām ģenerālsekretāram. Dažas prasības, kas izklāstītas Direktīvā 2010/65/ES un Regulā (EK) Nr. 562/2006, paredz stingrākas saistības nekā attiecīgie noteikumi, kas paredzēti FAL konvencijā, un tādēļ minētās Konvencijas VIII panta nozīmē tās ir atšķirības, par kurām ir jāpaziņo.

               (7)

                  MARPOL konvencijas IV pielikuma grozījumu mērķis ir nodrošināt tiesisko regulējumu, lai īstenotu MEPC 68 panākto vienošanos par to, ka ir saņemts pietiekami daudz paziņojumu par ostas atkritumu uzņemšanas iekārtu pieejamību, un ar to ļautu stāties spēkā noteikumiem par Baltijas jūras īpašo rajonu, un ka attiecīgi varētu noteikt spēkā stāšanās datumus attiecībā uz daļas Baltijas jūras noteikšanu par īpašo rajonu atbilstīgi minētajiem paziņojumiem. Eiropas Parlamenta un Padomes Direktīvas 2000/59/EK (3) 4. pantā ir paredzēta ostas atkritumu uzņemšanas iekārtu pieejamība, uz ko attiecas arī SJO Rezolūcijas MEPC.200(62) 12.bis noteikums, un to mērķis ir samazināt kuģu atkritumu un kravu atlieku noplūdes jūrā, īpaši nelikumīgu izkraušanu no kuģiem, kuri izmanto Savienības ostas.

               (8)

               Grozījumi SOLAS konvencijas II-2/13. noteikumā ieviesīs prasības par evakuācijas ceļu novērtējumu, veicot evakuācijas analīzi projektēšanas sākumā, kas jāpiemēro jauniem ro-ro pasažieru kuģiem un citiem pasažieru kuģiem, kuri pārvadā vairāk nekā 36 pasažierus. Eiropas Parlamenta un Padomes Direktīva 2009/45/EK (4) attiecas uz pasažieru kuģiem un ātrgaitas pasažieru kuģiem, kas veic vietējos reisus. Minētās direktīvas 6. panta 2. punkta a) apakšpunkta i) punktā paredzēts, ka jauniem A klases pasažieru kuģiem ir pilnībā jāatbilst 1974. gada SOLAS konvencijas prasībām, ņemot vērā grozījumus. Turklāt Direktīvā 2009/45/EK ir paredzēti sīki izstrādāti noteikumi par evakuācijas ceļiem uz B, C un D klases ro-ro pasažieru kuģiem, kā noteikts I pielikuma II nodaļas B daļas 6-1. punktā.

               (9)

               Grozījumi SOLAS konvencijas II-2/18. noteikumā attiecībā uz helikopteru nolaišanās laukumiem uz jauniem ro-ro pasažieru kuģiem padarīs obligātas prasības, kas noteiktas SJO 2012. gada 31. maija Cirkulārā MSC.1/Circ.1431 – Pamatnostādnes attiecībā uz helikopteru iekārtās uzstādītu putu ugunsdzēsības iekārtu apstiprināšanu. Direktīvas 2009/45/EK I pielikuma II-2. nodaļas B daļas 18. noteikumā paredzēts, ka kuģiem, uz kuriem ir helikopteru pacelšanās un nolaišanās laukums, ir jāatbilst 2003. gada 1. janvārī pārskatīto SOLAS konvencijas noteikumu prasībām, ko tagad paredzēts grozīt.

               (10)

                  FSS kodeksa pārskatītajā 8. nodaļā paredzēs, ka īpaša uzmanība ir jāpievērš tai ūdens kvalitātes specifikācijai, kādu paredz sistēmas ražotājs, lai novērstu iekšējo sistēmas koroziju un sprinkleru iekšēju nosprostojumu. Direktīvas 2009/45/EK 6. panta 2. punkta a) apakšpunkta i) punktā paredzēts, ka jauniem A klases pasažieru kuģiem ir pilnībā jāatbilst 1974. gada SOLAS konvencijas prasībām, ņemot vērā grozījumus, kas ar SJO Rezolūciju MSC.99(73) kā obligātu SOLAS konvencijā ietver FSS kodeksu. Turklāt Direktīvā 2009/45/EK ir paredzēti sīki izstrādāti noteikumi par ugunsdzēsību uz B, C un D klases kuģiem, kā noteikts I pielikuma II-2. nodaļas A daļas 4.5. un 4.8. punktā.

               (11)

                  FSS kodeksa jaunajā 17. nodaļā sīkāk precizēs helikopteru iekārtu aizsardzības putu ugunsdzēsības ierīces specifikācijas atbilstīgi SOLAS konvencijas II-2. nodaļai. Direktīvas 2009/45/EK 6. panta 2. punkta a) apakšpunkta i) punktā paredzēts, ka jauniem A klases pasažieru kuģiem pilnībā jāatbilst 1974. gada SOLAS konvencijas prasībām, ņemot vērā grozījumus, kas ar SJO Rezolūciju MSC.99(73) kā obligātu SOLAS konvencijā ietver FSS kodeksu. Turklāt Direktīvā 2009/45/EK ir paredzēti sīki izstrādāti noteikumi par īpašajām prasībām helikopteru iekārtām uz B, C un D klases kuģiem, kā noteikts I pielikuma II nodaļas B daļas 18. punktā.

               (12)

               Ciktāl grozījumi SOLAS konvencijas II-2/13. noteikumā, SOLAS konvencijas II-2/18. noteikumā, FSS kodeksa pārskatītajā 8. nodaļā un FSS kodeksa jaunajā 17. nodaļā var ietekmēt Direktīvas 2009/45/EK noteikumus attiecībā uz pasažieru kuģiem un ātrgaitas pasažieru kuģiem, kas veic vietējos reisus, minētie grozījumi ietilpst Savienības ekskluzīvā kompetencē.

               (13)

               Grozījumi 2011. gada ESP kodeksā ir paredzēti, lai saskaņotu to terminu izmantošanu, kas saistīti ar atzītajām organizācijām. Eiropas Parlamenta un Padomes Regulas (ES) Nr. 530/2012 (5) 5. un 6. pants padara obligātu SJO stāvokļa novērtēšanas sistēmas (CAS) piemērošanu vienkorpusa naftas tankkuģiem, kas vecāki par 15 gadiem. Beramkravu kuģu un naftas tankkuģu apsekojumu laikā veicamo uzlaboto pārbaužu programmā jeb pastiprinātās apsekošanas programmā (ESP) ir norādīts, kā īstenot šādu pastiprinātu novērtēšanu. Tā kā CAS izmanto ESP kā līdzekli sava mērķa sasniegšanai, jebkuras ESP pārbaužu izmaiņas kļūs automātiski piemērojamas ar Regulu (ES) Nr. 530/2012.

               (14)

               Savienība nav ne SJO locekle, ne attiecīgo konvenciju un kodeksu līgumslēdzēja puse. Tādēļ Padomei ir jāpilnvaro dalībvalstis paust Savienības nostāju un dot savu piekrišanu uzņemties saistības, kas izriet no minētajiem grozījumiem, ciktāl tie ietilpst Savienības ekskluzīvā kompetencē,

         IR PIEŅĒMUSI ŠO LĒMUMU.
   1. pants
   Nostāja, kas Savienības vārdā jāieņem SJO Atvieglošanas komitejas 40. sesijā, ir – piekrist, ka tiek pieņemti FAL konvencijas grozījumi, kas izklāstīti SJO dokumentā FAL 40/3.
   2. pants
   Nostāja, kas Savienības vārdā jāieņem SJO Jūras vides aizsardzības komitejas 69. sesijā, ir – piekrist, ka tiek pieņemti MARPOL konvencijas IV pielikuma 1. un 11. noteikuma grozījumi, kas izklāstīti SJO dokumenta MEPC 69/3/3 pielikumā.
   3. pants
   Nostāja, kas Savienības vārdā jāieņem SJO Kuģošanas drošības komitejas 96. sesijā, ir – piekrist, ka tiek pieņemti šādi grozījumi:

               —

                  SOLAS konvencijas II-2/13. noteikuma grozījumi, kas izklāstīti SJO dokumenta MSC 95/22/add.2 14. pielikumā,

               —

                  SOLAS konvencijas II-2/18. noteikuma grozījumi, kas izklāstīti SJO dokumenta SSE 2/20 2. pielikumā,

               —

                  FSS kodeksa 8. nodaļas grozījumi, kas izklāstīti SJO dokumenta 95/22/add.2 18. pielikuma 1. punktā,

               —

                  FSS kodeksa 17. nodaļas grozījumi, kas izklāstīti SJO dokumenta 95/22/add.2 18. pielikuma 2. punktā,

               —

               2011. gada ESP kodeksa grozījumi, kas izklāstīti SJO dokumenta 95/22/add.2 15. pielikumā.

         4. pants
   1.   Nostāju, kas jāieņem Savienības vārdā, kā izklāstīts 1., 2. un 3. pantā, kopīgi rīkojoties Savienības interesēs, pauž dalībvalstis, kuras ir SJO locekles.
   2.   Par nelielām izmaiņām nostājās, kas minētas 1., 2. un 3. pantā, var vienoties bez jauna Padomes lēmuma.
   5. pants
   Ar šo dalībvalstis tiek pilnvarotas Savienības interesēs dot savu piekrišanu uzņemties saistības, kas izriet no 1., 2. un 3. pantā minētajiem grozījumiem, ciktāl tie ietilpst Savienības ekskluzīvā kompetencē.
   6. pants
   Šis lēmums ir adresēts dalībvalstīm.

      Briselē, 2016. gada 15. martā

            Padomes vārdā –

            priekšsēdētājs

         A.G. KOENDERS

      (1)  Eiropas Parlamenta un Padomes Direktīva 2010/65/ES (2010. gada 20. oktobris) par ziņošanas formalitātēm kuģiem, kuri ienāk dalībvalstu ostās un/vai iziet no tām, un ar ko atceļ Direktīvu 2002/6/EK (OV L 283, 29.10.2010., 1. lpp.).

      (2)  Eiropas Parlamenta un Padomes Regula (EK) Nr. 562/2006 (2006. gada 15. marts), ar kuru ievieš Kopienas Kodeksu par noteikumiem, kas reglamentē personu pārvietošanos pār robežām (Šengenas Robežu kodekss) (OV L 105, 13.4.2006., 1. lpp.).

      (3)  Eiropas Parlamenta un Padomes Direktīva 2000/59/EK (2000. gada 27. novembris) par ostas iekārtām, kas paredzētas kuģu atkritumu un kravu atlieku uzņemšanai (OV L 332, 28.12.2000., 81. lpp.).

      (4)  Eiropas Parlamenta un Padomes Direktīva 2009/45/EK (2009. gada 6. maijs) par pasažieru kuģu drošības noteikumiem un standartiem (OV L 163, 25.6.2009., 1. lpp.).

      (5)  Eiropas Parlamenta un Padomes Regula (ES) Nr. 530/2012 (2012. gada 13. jūnijs), ar ko paredz paātrināti pakāpeniski ieviest prasību par dubultkorpusu vai līdzvērtīgu konstrukciju attiecībā uz vienkorpusa naftas tankkuģiem (OV L 172, 30.6.2012., 3. lpp.).


title: 2011/2/ES: Komisijas Lēmums ( 2011. gada 5. janvāris ), ar ko beidz pārbaudes procedūru attiecībā uz Brazīlijas noteiktajiem pasākumiem, kas ietekmē tekstilizstrādājumu importu

text:
               6.1.2011

               LV

               Eiropas Savienības Oficiālais Vēstnesis

               L 3/7

         KOMISIJAS LĒMUMS
   (2011. gada 5. janvāris),
   ar ko beidz pārbaudes procedūru attiecībā uz Brazīlijas noteiktajiem pasākumiem, kas ietekmē tekstilizstrādājumu importu
   (2011/2/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1994. gada 22. decembra Regulu (EK) Nr. 3286/94, ar ko nosaka Kopienas procedūras kopējās tirdzniecības politikas jomā, lai nodrošinātu Kopienas tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ieviesti Pasaules Tirdzniecības organizācijas aizgādnībā (1), un jo īpaši tās 11. panta 1. punktu,
   tā kā:
   A.   PROCEDŪRAS PRIEKŠVĒSTURE

               (1)

                  Febeltex (Fédération Belge du Textile) 1998. gada 12. janvārī iesniedza sūdzību saskaņā ar Regulas (EK) Nr. 3286/94 4. pantu.

               (2)

               Sūdzības iesniedzējs apgalvoja, ka Kopienas tekstilizstrādājumu pārdošanu Brazīlijā kavē vairāki tirdzniecības šķēršļi Regulas (EK) Nr. 3286/94 2. panta 1. punkta nozīmē, tostarp neautomātiskā importa licencēšanas sistēma un tas, kā šī sistēma ir izveidota, proti, ar obligātiem importa maksāšanas noteikumiem un minimālām importa cenām.

               (3)

               Pēc apspriešanās ar Padomdevēju komiteju, kura izveidota ar Regulu (EK) Nr. 3286/94, Komisija nolēma, ka ir pietiekami daudz pierādījumu, kas pamato pārbaudes procedūras uzsākšanu, lai novērtētu attiecīgi juridiskos un faktiskos jautājumus. Tādējādi 1998. gada 27. februārī tika sākta pārbaudes procedūra (2).

         B.   PĀRBAUDES PROCEDŪRAS KONSTATĒJUMI

               (4)

               Ar pārbaudes procedūras nobeiguma ziņojumu ES dalībvalstis iepazīstināja Padomdevējas komitejas sanāksmē 1998. gada 9. novembrī.

               (5)

               Šajā ziņojumā secināts, ka Brazīlijas neautomātiskā importa licencēšanas sistēma, kas tiek piemērota saistībā ar prasību par minimālo cenu, ir pretrunā šādiem noteikumiem:

                           a)

                           PTO Nolīguma par importa licencēšanas procedūrām 1., 3. un 5. pantam, jo: a) šīs sistēmas piemērošana nav bijusi neitrāla; b) tā nav administrēta godīgi un objektīvi; c) tā kā šajā sistēmā nav iekļauts neviens ar PTO saderīgs ierobežojums, tā nebija ierobežota apjomā un termiņā attiecībā uz pasākumu, ko īstenoja, pamatojoties uz to; un d) tai bija papildu sekas, kas attiecībā uz importu bija tirdzniecību ierobežojošas un kropļojošas. Turklāt preču saraksts, kas iesniegts neautomātiskai licencēšanai, netika publicēts un uz iesniegumiem par licenču saņemšanu importam zem minimālas cenas vairākus mēnešus netika sniegta oficiāla atbilde;

                           b)

                           Vispārējās vienošanās par tarifiem un tirdzniecību (GATT) (1994) X.1. un X.3. pantam, jo neautomātiskā licencēšanas sistēma netika publicēta, tā nav tikusi administrēta vienoti, objektīvi un taisnīgi;

                           c)

                              GATT (1994), XI.1. pantam, jo minimālā cenu sistēma bija cita veida ierobežojums nekā muitas nodokļi vai citi maksājumi, kas stājas spēkā ar importa licenci par jebkādas preces importēšanu no citas līgumslēdzējas puses teritorijas, ko nevar pamatot ar PTO noteikumiem.

         C.   NOTIKUMU GAITA PĒC PĀRBAUDES

               (6)

               Komisija 1999. gada 17. martā (3) nolēma sākt PTO strīdu noregulēšanas procedūru. 1999. gada 19. novembrī notika PTO konsultācijas. Šajā sakarā Brazīlija noraidīja visas apsūdzības attiecībā uz jebkādu minimālo cenu praktizēšanu – gan saistībā ar importa licencēm, gan arī ar muitas vērtības noteikšanu, tomēr tā atzina, ka attiecībā uz importa licencēšanas sistēmu tā nav ievērojusi vairākas PTO prasības saistībā ar paziņošanu.

               (7)

               Pēc šīm konsultācijām Brazīlijas importa licencēšanas un muitas vērtības noteikšanas sistēmas tika būtiski mainītas un Kopienas rūpniecības nozares pieeja Brazīlijas tekstilizstrādājumu tirgum uzlabojās. Tomēr vēl ir jāmaina vairāki aspekti Brazīlijas importa licencēšanas un muitas vērtības noteikšanas sistēmās, lai nodrošinātu to, ka Brazīlija pilnībā atbilst attiecīgo PTO nolīgumu prasībām.

               (8)

               Tālab Komisija ar Lēmumu 2001/429/EK (4) nolēma apturēt iepriekš minēto pārbaudes procedūru uz sešiem mēnešiem, lai šajā laikā pārraudzītu, kādas sekas ir radījušas pārmaiņas Brazīlijas sistēmā.

               (9)

               Komisija 2002. gada pirmajā ceturksnī vairākkārt sazinājās ar Brazīlijas iestādēm; šīs saziņas mērķis bija rast abpusēji pieņemamu risinājumu. Eiropas Kopiena un Brazīlija 2002. gada 6. novembrī parakstīja Saprašanās memorandu par tirgus pieeju tekstilizstrādājumiem un apģērbam; saskaņā ar šo memorandu abas puses apņēmās atturēties no beztarifa barjeru piemērošanas. Turklāt šajā Saprašanās memorandā tiek arī risināta problēma par muitas vērtības noteikšanu.

               (10)

               Pēc vairāk nekā septiņiem gadiem, kopš parakstīts Saprašanās memorands, Komisijai nav ticis ziņots par īpašam problēmām vai jauniem šķēršļiem saistībā ar tirgus pieeju Brazīlijā tekstilizstrādājumiem.

         D.   SECINĀJUMS UN IETEIKUMI

               (11)

               Ņemot vērā iepriekš minēto analīzi, tiek uzskatīts, ka ar pārbaudes procedūru ir panākta apmierinoša situācija, ciktāl tā ir saistīta ar šķēršļiem, kas norādīti Febeltex sūdzībā. Tādēļ pārbaudes procedūra jābeidz saskaņā ar Regulas (EK) Nr. 3286/94 11. panta 1. punktu.

               (12)

               Par šajā lēmumā paredzētajiem pasākumiem apspriedās ar Padomdevēju komiteju,

         IR PIEŅĒMUSI ŠO LĒMUMU.
   1. pants
   Pārbaudes procedūra attiecībā uz Brazīlijas noteiktajiem pasākumiem, kas ietekmē tekstilizstrādājumu importu, ar šo tiek izbeigta.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

      Briselē, 2011. gada 5. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 349, 31.12.1994., 71. lpp.

      (2)  OV C 63, 27.2.1998., 2. lpp.

      (3)  OV L 86, 30.3.1999., 22. lpp.

      (4)  OV L 153, 8.6.2001., 30. lpp.